哭宗留守汝霖
作者：李綱
朝代：宋

paragraphs: 時危念人傑，濟物須材雄。
尋常齷齪姿，詎可收奇功。
英英宗夫子，邈與古人同。
抱器實磊落，秉心鬱精忠。
彯纓仕州縣，山立不妄從。
青松雖未髙，已足凌蒿蓬。
涉世多齟齬，失官久龍鍾。
擢居河朔郡，烟塵正昬蒙。
今上在藩邸，持節使虜中。
力争不可往，髙牙建元戎。
王室遂再造，廊廟當疇庸。
同朝共排媢，一麾江漢東。
見我論世故，慷慨淚沾胸。
薦之守留鑰，付以節制隆。
惠政附疲瘵，威聲懾姦兇。
金湯治城塹，樓櫓欻以崇。
出師京洛間，屢挫黠虜鋒。
邦畿千里寧，誇說百歲翁。
抗疏請還闕，北伐歸兩宫。
辭直志鯁亮，天子爲動容。
姦諛更切齒，恨未能關弓。
乃同歸鄛人，感憤殞厥躬。
皇天不憗遺，吾道何其窮。
驊騮竟委離，冀北羣遂空。
梁摧大厦傾，誰與扶穹窿。
安能百身贖，坐爲四海恫。
人亡國殄瘁，天意真懵懵。
中原氣蕭瑟，灑涕臨西風。